ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2960/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (8 Νοεμβρίου 1996)

Θέμα: Το περιβάλλον και η καλλιέργεια της ελιάς

Συνειδητοποιεί η Επιτροπή τις περιβαλλοντικές επιπτώσεις μιας ενδεχόμενης κρίσης στην καλλιέργεια της ελιάς, ιδιαίτερα για ορισμένες περιοχές της Νότιας Ευρώπης;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2953/96, E-2954/96, E-2955/96, E-2956/96, E-2957/96, E-2958/96, E-2959/96, E-2960/96, E-2961/96, E-2962/96 και E-2964/96 (26 Νοεμβρίου 1996)

Η Επιτροπή πρόκειται να αρχίσει, λίαν προσεχώς, να συζητά για τις διάφορες εναλλακτικές λύσεις που παρουσιάζονται ενόψει της μεταρρύθμισης της κοινής οργάνωσης αγοράς (ΚΟΑ) του ελαιόλαδου. Εν συνεχεία, το σχετικό έγγραφο θα διαβιβαστεί ταχύτατα στο Κοινοβούλιο και στο Συμβούλιο για να συζητηθεί πριν από την τελική διαμόρφωση συγκεκριμένων προτάσεων.

Η Επιτροπή θα λάβει οπωσδήποτε υπόψη της τις παρατηρήσεις του Αξιοτίμου Μέλους του Κοινοβουλίου, καθώς επίσης και τις πτυχές που αφορούν την απασχόληση, την ενίσχυση παρέμβασης στην πραγματική παραγωγή, την ενίσχυση ανά ελαιόδεντρο, την ενίσχυση στην κατανάλωση, την ποιότητα, τις περιβαλλοντικές επιπτώσεις καθώς επίσης και τα ειδικά προβλήματα της Ισπανίας και ορισμένων από τις ελαιοπαραγωγικές της περιφέρειες.

Δεν θα ήταν σκόπιμο να υπεισέλθουμε επί του παρόντος στις λεπτομέρειες των διαφόρων εναλλακτικών λύσεων ενόψει της μεταρρύθμισης, παρά μόνο για να επαναλάβουμε ότι η νέα κοινή οργάνωση αγοράς θα πρέπει να χαρακτηρίζεται από διαφάνεια και απλότητα, να μπορεί εύκολα να ελέγχεται και, τέλος, να απευθύνεται αποτελεσματικά στους παραγωγούς.

Η Επιτροπή αποδίδει μεγάλη σημασία στην ποιότητα και πιστεύει ότι, όποια και να είναι η λύση που θα επιλεχθεί, ο ρόλος των κρατών μελών και των περιφερειών τους θα είναι σημαντικός.
ΓΡΑΠΤΗ ΕΡΩΤΗΣΗ P-3438/96 υποβολή: Ingo Friedrich (PPE) προς την Επιτροπή (27 Νοεμβρίου 1996)

Θέμα: Κατάλογος των ΜΜΕ που έχουν συμμετάσχει σε ερευνητικά προγράμματα της ΕΕ

Στις υπηρεσίες της Επιτροπής και στην Συμβουλευτική Επιτροπή για τη Βιομηχανική Έρευνα και Ανάπτυξη γίνεται συχνά αναφορά σε ένα κατάλογο μικρών και μεσαίων επιχειρήσεων (ΜΜΕ), οι οποίες έχουν συμμετάσχει σε ερευνητικά προγράμματα της Ευρωπαϊκής Ένωσης.

Έχει δημοσιευθεί ήδη ο κατάλογος αυτός;

Θα μπορούσε η Επιτροπή να μου διαβιβάσει αντίτυπο του καταλόγου αυτού;

Απάντηση της κας Cresson εξ ονόματος της Επιτροπής (20 Ιανουαρίου 1997)

Η Επιτροπή παρατηρεί ότι η ερώτηση αυτή ταυτίζεται με τη γραπτή ερώτηση υπ' E-2634/96 την οποία είχε υποβάλει το Αξιότιμο Μέλος του Κοινοβουλίου.

Κατά συνέπεια η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί ((βλέπε σελίδα 39. )) στην εν λόγω ερώτηση.
ΓΡΑΠΤΗ ΕΡΩΤΗΣΗ E-2929/96 υποβολή: Marianne Thyssen (PPE) προς την Επιτροπή (8 Νοεμβρίου 1996)

Θέμα: Διαδικασία λήψης αποφάσεων στο πλαίσιο του Κώδικα Διατροφής

Μετά την ίδρυση και τη λειτουργία του Παγκοσμίου Οργανισμού Εμπορίου (ΠΟΕ) έχει αυξηθεί ο βαθμός δυνατότητας επιβολής ορισμένων προτύπων που έχουν γίνει δεκτά στο πλαίσιο του Κώδικα Διατροφής.

Όπως η Επιτροπή γνωρίζει, στο πλαίσιο του Κώδικα Διατροφής οι αποφάσεις λαμβάνονται με συνήθη πλειοψηφία.

Επειδή τα εν λόγω πρότυπα ασκούν έμμεση επίδραση στο περιεχόμενο της ευρωπαϊκής νομοθεσίας, μου φαίνεται ενδεδειγμένο να συστήσει η Επιτροπή στα κράτη μέλη να καταβάλουν προσπάθεια για τροποποίηση της διαδικασίας λήψης αποφάσεων στο πλαίσιο του Κώδικα Διατροφής έτσι ώστε η διαδικασία αυτή να συμφωνήσει με τον πραγματικό αντίκτυπο που έχουν έως τώρα τα πρότυπα του εν λόγω Κώδικα.

Σχεδιάζει η Επιτροπή να λάβει μέτρα προς αυτή την κατεύθυνση;

Απάντηση του κ. Bangemann εξ ονόματος της Επιτροπής (2 Δεκεμβρίου 1996)

Οι προδιαγραφές και τα άλλα μέσα τα οποία έχουν εγκριθεί στο πλαίσιο του Codex Alimentarius (Κώδικα Ειδών Διατροφής) δεν είναι υποχρεωτικού χαρακτήρα αλλά χρησιμεύουν ως κείμενα αναφοράς σε περίπτωση διαφωνιών σχετικά με την αιτιολογημένη λήψη μέτρων που παρεμποδίζουν ή δυσκολεύουν το διεθνές εμπόριο κάποιου είδους διατροφής. Όντως, οι δύο συμφωνίες που έχουν συναφθεί στο πλαίσιο του Παγκοσμίου Οργανισμού Εμπορίου, σχετικά, αφενός με τα τεχνικά εμπόδια των συναλλαγών και, αφετέρου, με τα υγειονομικά και φυτοϋγειονομικά μέτρα, αυτόν τον ρόλο αποδίδουν στα κείμενα του Codex.

H Eπιτροπή συμμερίζεται απόλυτα την άποψη του Αξιότιμου Μέλους του Κοινοβουλίου ότι, δεδομένης της σημασίας που έχουν πλέον αποκτήσει οι προδιαγραφές και τα άλλα μέσα του Codex, οι κανόνες ψηφοφορίας που εφαρμόζονται επί του παρόντος στον Codex δεν είναι οι πλέον ενδεδειγμένοι. Eυελπιστεί ότι το πρόβλημα αυτό θα εξετασθεί και θα ρυθμισθεί ικανοποιητικά επ' ευκαιρία μελλοντικής συνεδρίασης της επιτροπής του Codex με θέμα τις γενικές αρχές.
ΓΡΑΠΤΗ ΕΡΩΤΗΣΗ E-3011/96 υποβολή: Carlos Robles Piquer (PPE) προς την Επιτροπή (11 Νοεμβρίου 1996)

Θέμα: Τεχνική βοήθεια για τον εκδημοκρατισμό της Μογγολίας

Οι εκλογές που διεξήχθησαν στη Μογγολία στις 30 Ιουνίου 1996 κατέληξαν σε αποτελέσματα που εξέπληξαν όλους τους παρατηρητές, κυρίως δε τους ίδιους τους Μογγόλους. Το πάλαι ποτέ μοναδικό (Κομμουνιστικό) κόμμα βρέθηκε στην αντιπολίτευση. Ο συνασπισμός «Δημοκρατική Ένωση» κέρδισε 50 από τις 76 έδρες της Βουλής, του «Μεγάλου Χουρουλδάν».

Οι νέοι κυβερνώντες, νέοι και άπειροι, οφείλουν να τηρήσουν περί τις 200 προεκλογικές τους δεσμεύσεις και να καθιερώσουν μια οικονομία της αγοράς. Ο πρωθυπουργός, κ. Enkhsaikhan, είναι 41 ετών και προσπαθεί να αποφύγει τη χρεωκοπία της Κεντρικής Τράπεζας.

Τί πράττει ή σκέπτεται να πράξει η Επιτροπή προκειμένου να βοηθήσει τη νέα κυβέρνηση να προχωρήσει στη διαδικασία εκδημοκρατισμού, και να χρησιμοποιήσει μεταξύ άλλων, την ευρωπαϊκή εμπειρία;

Απάντηση του κ. Van den Broek, εξ ονόματος της Επιτροπής (20 Δεκεμβρίου 1996)

Την προσοχή της Επιτροπής κίνησαν πρόσφατα δύο μεγάλα πολιτικά και οικονομικά γεγονότα που συνέβησαν στη Μογγολία: η νίκη, αφενός, των δημοκρατικών στις κοινοβουλευτικές εκλογές τον Ιούνιο 1996 και, αφετέρου, η προσχώρηση της Μογγολίας στον Παγκόσμιο Οργανισμό Εμπορίου. Η Επιτροπή γνωρίζει πολύ καλά τις προκλήσεις που έχει να αντιμετωπίσει η νέα κυβέρνηση και το νέο κοινοβούλιο της Μογγολίας κατά την εκτέλεση των νέων καθηκόντων τους.

Ο στόχος της Κοινότητας είναι να υποστηρίξει την πρόοδο που σημειώνεται στη μεταβατική διαδικασία προς τη δημοκρατία και την οικονομία αγοράς της Μογγολίας. Για το λόγο αυτό, η τεχνική βοήθεια Tacis που εφαρμόζεται από την Επιτροπή να ενισχυθεί κατά τα τέσσερα προσεχή έτη. Προβλέπεται το ποσό του εθνικού προγράμματος της τεχνικής βοήθειας Tacis στη Μογγολία να φθάσει τα 20,5 εκατ. ECU για την περίοδο 1996-1999 (αύξηση, δηλαδή άνω του 20% ανά έτος, σε σχέση με την περίοδο 1994-1995). Η Μογγολία θα μπορέσει να επωφεληθεί, εξάλλου, από τα προγράμματα Tacis, τα λεγόμενα «προγράμματα για τη δημοκρατία», που έχουν σαν στόχο να βοηθήσουν στην ενίσχυση της δημοκρατίας στις δικαιούχες χώρες.

Επιπλέον, η Μογγολία θα συμμετέχει πλήρως στο περιφερειακό πρόγραμμα Traceca (Transport Corridor Europe Central Asia).
ΓΡΑΠΤΗ ΕΡΩΤΗΣΗ E-3010/96 υποβολή: Carlos Robles Piquer (PPE) προς την Επιτροπή (11 Νοεμβρίου 1996)

Θέμα: Επιστημονική συνεργασία με την Ταϊβάν

Όλα δείχνουν ότι η Ταϊβάν δεν είναι μόνο μια από τις πλουσιότερες χώρες του πλανήτη, αλλά και ότι ο πλούτος της στηρίζεται περισσότερο στο ταλέντο και την εργατικότητα των κατοίκων της, παρά στις πενιχρές πρώτες της ύλες.

Σήμερα, η προσπάθεια της Ταϊβάν επικεντρώνεται στη μέγιστη δυνατή ανάπτυξη της επιστημονικής και τεχνολογικής της υποδομής, με έντονη έμφαση στις ανεπτυγμένες τεχνολογίες. Σε αντίθεση με την Ευρώπη, η Δημοκρατία της Κίνας μπόρεσε στην Ταϊβάν να θέσει στην υπηρεσία της βιομηχανίας και του εμπορίου τη δική της και ξένη καινοτομία και επιστημονική έρευνα.

Μπορεί η Επιτροπή να μας ενημερώσει για την κατάσταση των επιστημονικών και τεχνολογικών σχέσεων της ΕΕ με την Ταϊβάν; Με δεδομένη τη βούληση της χώρας αυτής για μεγαλύτερο άνοιγμα προς το εξωτερικό, τί μπορεί να κάνει η Επιτροπή για την προώθηση της συνεργασίας μας, η οποία θα είναι χρήσιμη για τους ευρωπαίους ερευνητές και το βιομηχανικό μας εκσυγχρονισμό;

Απάντηση της κας Cresson εξ ονόματος της Επιτροπής (12 Δεκεμβρίου 1996)

Εφεξής, η πλειονότητα των κοινοτικών προγραμμάτων Έρευνας και Ανάπτυξης (Ε& Α) είναι ανοικτή σε ενδεχόμενη συμμετοχή ερευνητών και μηχανικών από την Ταϊβάν, όπως και στη συμμετοχή ομάδων Ε& Α άλλων τρίτων χωρών, σύμφωνα με τις διατάξεις που θεσπίστηκαν από το Συμβούλιο κατά την έκγριση των εν λόγω προγραμμάτων.

Στο πλαίσιο αυτό, μία ερευνητική ομάδα από την Ταϊβάν συνεργάζεται με ευρωπαϊκή κοινοπραξία σε ερευνητικό έργο στον τομέα των τεχνολογιών της πληροφορίας.

Εξ άλλου, πραγματοποιήθηκε διερευνητική αποστολή στα τέλη Οκτωβρίου 1996 στην Ταϊβάν, προκειμένου να καταστεί δυνατή η καλύτερη εκτίμηση των δυνατοτήτων επιστημονικής και τεχνικής συνεργασίας με την εν λόγω χώρα. Η ανάλυση των συμπερασμάτων της εν λόγω αποστολής δεν έχει ακόμη ολοκληρωθεί. Όταν ολοκληρωθεί, θα επιτρέψει τη χάραξη των κατευθυντηρίων γραμμών των επιστημονικών και τεχνικών σχέσεων για το μέλλον.
ΓΡΑΠΤΗ ΕΡΩΤΗΣΗ E-3259/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Υπολογισμός του προσωρινού Δείκτη Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Πώς υπολογίζεται ο δείκτης αυτός;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ E-2752/96 υποβολή: Anita Pollack (PSE) προς την Επιτροπή (21 Οκτωβρίου 1996)

Θέμα: Σιέρα Λεόνε

Ποιό είναι το ύψος της βοήθειας που χορηγεί η ΕΕ προς την Σιέρα Λεόνε; Και θα μπορούσε η Επιτροπή να μας ενημερώσει αναλυτικά για τους σκοπούς για τους οποίους χρησιμοποιείται η βοήθεια αυτή, καθώς και για τους διαύλους μέσω των οποίων διοχετεύεται (π.χ. ΜΚΟ ή κρατικές υπηρεσίες);

Απάντηση του κ. Pinheiro εξ ονόματος της Επιτροπής (15 Νοεμβρίου 1996)

Η κοινοτική βοήθεια στη Σιέρρα Λεόνε χορηγείται κυρίως βάσει των διατάξεων της Σύμβασης της Λομέ. Οι επιχορηγήσεις στο πλαίσιο του 7ου ευρωπαϊκού ταμείου ανάπτυξης (1990-1995) ανήλθαν σε 77 εκατ. ECU. Επιπλέον, η Σιέρρα Λεόνε έλαβε κατά την ίδια περίοδο διευκόλυνση διαρθρωτικής προσαρμογής (12 εκατ. ECU), μεταφορές Stabex (περίπου 11 εκατ. ECU) για απώλεια κερδών στους τομείς παραγωγής καφέ και κακάο, ανθρωπιστική βοήθεια (16,4 εκατ. ECU από το 1993) και επισιτιστική βοήθεια (περιφερειακές δραστηριότητες του παγκοσμίου επισιτιστικού προγράμματος).

Με εξαίρεση την ανθρωπιστική και την επισιτιστική βοήθεια, η πλειονότητα των επιχορηγήσεων διοχετεύεται μέσω των κυβερνήσεων. Στο πλαίσιο του 7ου ευρωπαϊκού ταμείου ανάπτυξης, τα κύρια προγράμματα που χρηματοδοτήθηκαν αφορούσαν την υποδομή (αποκατάσταση του οδικού δικτύου και δικτύου ηλεκτροδότησης), την αγροτική ανάπτυξη (γεωργία, υδροδότηση, αποχετευτικό δίκτυο και μικροπρογράμματα) και την τεχνική βοήθεια. Βοήθεια χορηγήθηκε επίσης για την στήριξη της διεξαγωγής εκλογών το Φεβρουάριο και το Μάρτιο 1996.

Λόγω της αβεβαιότητας σχετικά με τη Σιέρρα Λεόνε κατά τα πρόσφατα έτη, έχει δοθεί ολοένα μεγαλύτερη έμφαση στο ρόλο και τις δραστηριότητες των μη κυβερνητικών οργανώσεων (ΜΚΟ). Με τα κεφάλαια κοινοτικής ανθρωπιστικής βοήθειας (και μόνο το 1996, πάνω από 6 εκατ. ECU), χορηγήθηκε βοήθεια σε ΜΚΟ για φάρμακα, τρόφιμα, στέγη και αποχέτευση, για την ανακούφιση χιλιάδων ομάδων πληθυσμού που έχουν μετακινηθεί παρά τη θέλησή τους. Οι ΜΚΟ θα συνεχίσουν να διαδραματίζουν σημαντικό ρόλο στη Σιέρρα Λεόνε, δεδομένου ότι η βοήθεια αποσκοπεί λιγότερο στην ανακούφιση έκτακτων αναγκών και περισσότερο στην επανεγκατάσταση, την αποκατάσταση και την ανάπτυξη.
ΓΡΑΠΤΗ ΕΡΩΤΗΣΗ P-3254/96 υποβολή: Carmen Fraga Estιvez (PPE) προς την Επιτροπή (18 Νοεμβρίου 1996)

Θέμα: Τροποποίηση του Κοινοτικού Πλαισίου Στήριξης για την Ιταλία στο πλαίσιο του Χρηματοδοτικού Μέσου Προσανατολισμού της Αλιείας (ΧΜΠΑ)

Λαμβάνοντας υπόψη την πρόσφατη συμφωνία ανάμεσα στη Δημοκρατία της Ιταλίας και τις Ηνωμένες Πολιτείες της Αμερικής σύμφωνα με την οποία η πρώτη δεσμεύεται να ακινητοποιήσει τον στόλο της που αλιεύει με δίχτυα επιφανείας πριν από την έναρξη του αλιευτικού έτους 1997, και να μετατρέψει όλο τον εν λόγω στόλο πριν από την έναρξη του αλιευτικού έτους 1999 κάνοντας προς τούτο μερική χρήση των κεφαλαίων του ΧΜΠΑ.

Θα μπορούσε η Επιτροπή να αναφέρει εάν η Ιταλία έχει ήδη ζητήσει την έγκριση για την τροποποίηση του Κοινοτικού Πλαισίου Στήριξής της προκειμένου να προβεί στην κατάργηση και μετατροπή του στόλου της που αλιεύει με δίχτυα επιφανείας, πότε τη ζήτησε και σε ποιό στάδιο βρίσκεται η εκ μέρους της Επιτροπής εξέταση του θέματος αυτού;

Απάντηση της κας Bonino εξ ονόματος της Επιτροπής (16 Δεκεμβρίου 1996)

Η Επιτροπή έχει ήδη μεσολαβήσει για την προπαρασκευή και την εφαρμογή του τμήματος του ιταλικού σχεδίου μετατροπής και ορθολογικής οργάνωσης των σκαφών που αλιεύουν με δίχτυα επιφανείας.

Οι ιταλικές αρχές εξέφρασαν την πρόθεση να προβούν σε αναπρογραμματισμό των λειτουργικών προγραμμάτων IFOP στόχοι 1 και 5α και να χορηγήσουν ορισμένο ποσό των αρχικών κεφαλαίων για τη σύσταση μέτρου «Μετατροπή του στόλου που αλιεύει με «Spadare»» (δίχτυα επιφανείας). Η Επιτροπή αναμένει την επίσημη πρόταση που αφορά τον αναπρογραμματισμό που αναφέρεται ως θέμα.

Βάσει των διαβιβαζομένων πληροφοριών και του σχεδίου που επεξεργάστηκαν οι ιταλικές αρχές, η Επιτροπή θα προτείνει προσεχώς στο Συμβούλιο την έγκριση απόφασης σχετικά με ειδικό μέτρο για την μετατροπή των ιταλικών σκαφών που αλιεύουν με δίχτυα επιφάνειας.
ΓΡΑΠΤΗ ΕΡΩΤΗΣΗ E-2403/96 υποβολή: Hiltrud Breyer (V) προς την Επιτροπή (6 Σεπτεμβρίου 1996)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση γενετικά τροποποιημένων φυτών - Αρμοδιότητες της Επιτροπής

1. Ποιές αρμοδιότητες μεταβίβασε το Συμβούλιο στην Επιτροπή με το άρθρο 6(5) 2η πρόταση της οδηγίας 90/220/ΕΟΚ ((EE L 117 της 08.05.1990, σελ. 15 ));

2. Πότε και με ποιό τρόπο μεταβιβάσθηκαν οι αρμοδιότητες αυτές;

3. Ποιές δυνατότητες ελέγχου προβλέπονται για το Κοινοβούλιο και το Συμβούλιο κατά τον καθορισμό των κριτηρίων;

4. Ποιούς όρους καθόρισε το Συμβούλιο για την άσκηση των αρμοδιοτήτων αυτών;

5. Σε ποιές αρχές και ποιούς κανόνες ανταποκρίνονται οι όροι αυτοί;

6. Οι αρχές και οι κανόνες αυτοί έχουν καθορισθεί ομόφωνα από το Συμβούλιο;

7. Ποιά είναι η γνωμοδότηση του Κοινοβουλίου σχετικά με τις αρχές και τους κανόνες αυτούς;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2394/96, E-2395/96, E-2396/96, E-2397/96, E-2398/96, E-2399/96, E-2400/96, E-2401/96, E-2402/96, E-2403/96 και E-2405/96 (14 Οκτωβρίου 1996)

Οι απαντήσεις στις ανωτέρω γραπτές ερωτήσεις αναδεικνύουν ορισμένα τεχνικά και νομικά προβλήματα σχετικά με την εφαρμογή της οδηγίας 90/220/ΕΟΚ ((ΕΕ αριθ. L 117 της 8.5.1990. )) και ιδίως σχετικά με τις ρυθμίσεις εισαγωγής των απλοποιημένων διαδικασιών.

Η Επιτροπή εξετάζει την εφαρμογή της εν λόγω οδηγίας, αφότου ετέθη σε ισχύ, προκειμένου να συντάξει και δημοσιοποιήσει έκθεση η οποία θα διαβιβαστεί στο Εύρωπαϊκό Κοινοβούλιο και στο Συμβούλιο.

Στο πλαίσιο αυτό θα εξεταστούν τα ερωτήματα που θέτει το αξιότιμο μέλος του Κοινοβουλίου και η Επιτροπή θα λάβει υπόψη τα θιγόμενα σημεία.
ΓΡΑΠΤΗ ΕΡΩΤΗΣΗ E-3946/96 υποβολή: Josι Valverde Lσpez (PPE) προς την Επιτροπή (10 Iανουαρίου 1997)

Θέμα: Πρόγραμμα ανάπτυξης και οικονομικής διαφοροποίησης της Ανδαλουσίας

Ζητούνται πληροφορίες σχετικά με το Πρόγραμμα ανάπτυξης και οικονομικής διαφοροποίησης της Ανδαλουσίας καθώς και με τις λεπτομέρειες χρηματοδότησής του από την Ευρωπαϊκή Ένωση.

Απάντηση της κας Wulf-Mathies εξ ονόματος της Επιτροπής (7 Φεβρουαρίου 1997)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ P-2919/96 υποβολή: Νικήτας Κακλαμάνης (UPE) προς την Επιτροπή (25 Οκτωβρίου 1996)

Θέμα: Έκθεση για την εξέλιξη των σχέσεων Τουρκίας - ΕΕ, μετά την θέση σε ισχύ της Τελωνειακής Ένωσης

Η προσεκτική ανάγνωση της έκθεσης δημιουργεί πολλά ερωτηματικά. Ερωτάται η Επιτροπή. Γιατί η έκθεση:

1. Αποσιωπά το γεγονός ότι η πρόσκληση του Συμβουλίου για την αποφυγή της χρήσεως βίας απευθύνεται στην Τουρκία, η οποία απειλεί με πόλεμο την Ελλάδα, σε περίπτωση που αυτή κάνει χρήση του δικαιώματος επεκτάσεως των χωρικών της υδάτων, σύμφωνα με τις διατάξεις του Δικαίου της Θαλάσσης;

2. Αγνοεί ότι η βία στην Κύπρο προκλήθηκε από την τουρκοκυπριακή πλευρά, η οποία προέβη και στη δολοφονία των δύο αόπλων Κυπρίων; Αυτό δεν αποτελεί παραβίαση του γράμματος και του πνεύματος των δηλώσεων της Επιτροπής μετά τις δολοφονίες;

3. Αναφέρεται μόνο στον αριθμό των πολιτικών κρατουμένων που απελευθερώθηκαν, χωρίς να αναφέρεται σε αυτούς οι οποίοι παραμένουν ακόμη στη φυλακή, καθώς και σε αυτούς που συνελήφθησαν έκτοτε;

4. Αναφέρεται στις δηλώσεις του Υπουργού Δικαιοσύνης της προηγούμενης κυβέρνησης για τις διώξεις των βασανιστών; Φρόντισε η Επιτροπή να παρακολουθήσει την εξέλιξη αυτών των διώξεων; Αν όχι, ποιά η αξία της απλής μεταφοράς των δηλώσεων;

5. Αγνοεί την κατάσταση των ανθρωπίνων δικαιωμάτων στη Β. Κύπρο, που είναι ιδιαιτέρως κακή, την στιγμή που ο στρατός κατοχής της Τουρκίας ασκεί την ουσιαστική εξουσία στην Β. Κύπρο;

6. Δεν αναφέρεται καθόλου στις 400 και πλέον προσφυγές που εκκρεμούν εναντίον της Τουρκίας ενώπιον της Ευρωπαϊκής Επιτροπής Ανθρωπίνων Δικαιωμάτων, καθώς και στις πρώτες αποφάσεις του Ευρωπαϊκού Δικαστηρίου Ανθρωπίνων Δικαιωμάτων, που καταδικάζουν την Τουρκία;

7. Αγνοεί παντελώς τα Ψηφίσματα του Ευρωπαϊκού Κοινοβουλίου;

Απάντηση του κ. Van den Broek εξ ονόματος της Επιτροπής (27 Νοεμβρίου 1996)

Η έκθεση της Επιτροπής στην οποία αναφέρεται το Αξιότιμο Μέλος του Κοινοβουλίου, ανταποκρίνεται στη δέσμευση που έλαβε η Επιτροπή, το φθινόπωρο 1995, κατά τη συζήτηση στο Κοινοβούλιο σχετικά με την τελωνειακή ένωση Κοινότητας-Τουρκίας, να εκπονεί ετήσια έκθεση σχετικά με την εφαρμογή της τελωνειακής ένωσης, καθώς και σχετικά με τις οικονομικές και πολιτικές πτυχές, όπως και τη δημοκρατική διαδικασία και την κατάσταση των δικαιωμάτων του ανθρώπου στην Τουρκία.

Σχετικά με την πρώτη ερώτηση του Αξιότιμου Μέλους του Κοινοβουλίου για τις δηλώσεις του Συμβουλίου, η Επιτροπή αναφέρθηκε, χωρίς άλλα σχόλια, σ'αυτές τις δηλώσεις που είναι εξάλλου γνωστές στο Κοινοβούλιο. Επιπλέον, σχετικά με την Κύπρο, χώρα που δεν αποτελεί αντικείμενο της έκθεσής της, η Επιτροπή αναφέρθηκε στις δηλώσεις της προεδρίας στο πλαίσιο της κοινής εξωτερικής πολιτικής και της πολιτικής ασφαλείας.

Σε ό,τι αφορά τις άλλες ειδικές ερωτήσεις, η Επιτροπή προσπάθησε να λάβει υπόψη όλα τα πληροφοριακά στοιχεία που διαθέτει και να τα παρουσιάσει κατά τον πιο αντικειμενικό δυνατό τρόπο.

Η Επιτροπή διαβεβαιώνει το Αξιότιμο Μέλος του Κοινοβουλίου ότι έλαβε υπόψη τα ψηφίσματά του και ειδικότερα το ψήφισμα της 19ης Σεπτεμβρίου 1996, κατά τη σύνταξη της έκθεσής της.
ΓΡΑΠΤΗ ΕΡΩΤΗΣΗ E-2682/96 υποβολή: Josι Valverde Lσpez (PPE) προς την Επιτροπή (15 Οκτωβρίου 1996)

Θέμα: Η κατάταση που επικρατεί σήμερα από τη μη εφαρμογή εκ μέρους της Γερμανίας της οδηγίας για το νερό προς ανθρώπινη χρήση

Η πραγματική εφαρμογή της οδηγίας 80/778/ΕΟΚ ((EE L 229 της 30.08.1980, σελ. 11. )) σχετικά με το νερό που προορίζεται για ανθρώπινη κατανάλωση έτυχε σοβαρών παραβιάσεων εκ μέρους της Γερμανίας. Θα μπορούσε να αναφερθεί ποιά κατάσταση επικρατεί σήμερα;

Κοινή απάντηση της κας Bjerregaard εξ ονόματος της Επιτροπής στις γραπτές ερωτήσεις E-2680/96, E-2681/96 και E-2682/96 (29 Νοεμβρίου 1996)

Είναι αδύνατο να εκτεθεί η κατάσταση που επικρατεί σήμερα σε ό,τι αφορά την εφαρμογή της οδηγίας 80/778/ΕΟΚ έως ότου η Επιτροπή λάβει και ελέγξει τις εθνικές εκθέσεις για την εφαρμογή της οδηγίας περί ποσίμου ύδατος κατά την τριετία 1993-1995. Η έκθεση για την εφαρμογή της οδηγίας αναμένεται να δημοσιευθεί το 1997.

Ωστόσο επιβάλλεται να σημειωθεί ότι έχει κινηθεί αντίστοιχη διαδικασία για παραβάσεις κατά του Βελγίου, της Γερμανίας και του Ηνωμένου Βασιλείου σχετικά με την οδηγία αυτή με προσφυγή στο Δικαστήριο των Ευρωπαϊκών Κοινοτήτων, όπως αναφέρεται στον πίνακα που περιλαμβάνεται στο σχέδιο έκθεσης του κ. Collin εξ ονόματος της Επιτροπής του Κοινοβουλίου για το Περιβάλλον, με θέμα την προτεινόμενη αναθεώρηση της στρατηγικής για το πόσιμο νερό.
ΓΡΑΠΤΗ ΕΡΩΤΗΣΗ E-2864/96 υποβολή: Anita Pollack (PSE) προς την Επιτροπή (25 Οκτωβρίου 1996)

Θέμα: Πώληση παγίδων με σιαγόνες στην ΕΕ και Κανονισμός 3254/91

Όταν συζητήθηκε ο ανωτέρω κανονισμός στο Ευρωπαϊκό Κοινοβούλιο, το κείμενο αναφερόταν στην απαγόρευση της κατασκευής, πώλησης και χρήσης παγίδων με σιαγόνες στην ΕΕ, η λέξη όμως «πώληση» διαγράφηκε από το τελικό κείμενο του Συμβουλίου. Καθώς οι εν λόγω παγίδες πωλούνται στη Γαλλία, προτίθεται η Επιτροπή να επανεξετάσει τον κανονισμό αυτό για να ελέγξει την αποτελεσματικότητά του;

Απάντηση της κας Bjerregaard εξ ονόματος της Επιτροπής (27 Νοεμβρίου 1996)

Το άρθρο 2 του ως άνω κανονισμού όντως απαγορεύει αποκλειστικά και μόνο τη χρήση κάθε είδους ποδοστράβης στην Κοινότητα. Η απαγόρευση αυτή ισχύει από 1ης Ιανουαρίου 1995.

Μολονότι δεν υπάρχουν σχέδια για ειδική επανεξέταση της αποτελεσματικότητάς της, εξυπακούεται ότι εμπίπτει στα καθήκοντα της Επιτροπής να εξασφαλίσει την ορθή εφαρμογή της κοινοτικής νομοθεσίας. Κατά συνέπεια οιαδήποτε παράβαση του μέτρου αυτού που θα της κοινοποιηθεί σχετικά με το εν λόγω θέμα θα εξετασθεί προσεκτικά.